Marlu (8) se 'hartjie is seer' ná aanval op hoewe | Netwerk24
Nuwe C3 parmantig, prettig
Terug, weg, en nou weer terug. Dít is die wisselvallige storie van Citroën in Suid-Afrika. In 2010 het dié Franse vervaardiger sy terugkeer na die land gemaak, net om in 2016 sy vertrek aan te kondig weens powere verkope.
Marlu (8) se 'hartjie is seer' ná aanval op hoewe
Deur Hanti Otto 21 April 2019 07:36
Marlu Coetzee en sy ma, Dehlia, gaan voordat hulle Saterdagaand in hul aangrensende hospitaalbeddens slaap, net gou bid.
"Hy wil vir Liewe Jesus dankie sê dat hulle beskerm is. Hy sê sy hartjie is seer, maar hy is nie kwaad nie," vertel Dehlia uit die Netcare Garden City-hospitaal in Johannesburg.
Dit gaan al beter met Marlu (8) en sy pa, Mario (47), nadat hulle Donderdagoggend ernstig beseer is tydens 'n aanval op Mario se hoewe in die Vyfhoek-omgewing in Potchefstroom.
Marlu Coetzee (8) kort nadat hy Vrydagoggend geopereer is.Foto: Verskaf
Die seuntjie se neusbeen is tydens die aanval gebreek en hy het twee diep snye op sy voorkop opgedoen.
Sy neus is Vrydagoggend tydens 'n operasie met "plaatjies en skroefies" geheg.
Hospitaalpersoneel het ook vir Dehlia 'n bed langs syne gemaak.
Mario het ernstige kopbeserings. Hy was eers in 'n geïnduseerde koma in 'n Potchefstroomse hospitaal.
Volgens Dehlia het hy sowat 10 frakture aan sy gesig, sowel as verskeie kneusings en snye oor sy lyf.
"Maar hy kon gisteraand met besoektyd regop sit en hy het met die kinders oor die foon gepraat," sê Dehlia.
Mario Coetzee. Foto: Verskaf
Marlu en sy sussie, Marizé (7), het tydens die aanval by hul pa gebly omdat hul ma van 'n rugoperasie herstel.
Mario se ouers, Nellie en Paul Coetzee, bly ook op die hoewe.
Nellie moes self agt steke kry nadat een van die rowers haar oor die kop geslaan het voordat hulle gevlug het.
Dehlia het Saterdagaand gesê Marlu se oë is nog baie toegeswel, maar sy en hy gesels oor wat gebeur het.
"Hy kan steeds nie baie onthou nie. Ons het gepraat, ons het gehuil. Ons vat dit dag vir dag, nee, eintlik oomblik vir oomblik.
"Ek besef daar lê harde werk voor met hom en Sussie. Daar is egter soveel gebede, vanuit Potch, van gebedsgroepe met lede regoor die wêreld, dat ek glo hier gaan positiewe getuienis uit kom.
"Kan jy dink wat kon gebeur het as die Liewe Vader nié vir die kinders, Mario en sy ouers beskerm het nie?